|  |
| --- |
| Studienævnet for Erhvervsøkonomi |
| Referat af møde nr. 4 i Studienævnet for Erhvervsøkonomi. |

Tid: Onsdag d. 27. juni 2012 kl. 13.00 til 15.00

Sted: K102

**Dagsorden**

1. Meddelelser
2. Definition af en normalside
3. Vurderingskriterier for kandidatafhandlingen
4. Karakterfordeling for fag på bachelor og kandidat
5. [Godkendelse af særlige studieordninger for cand.merc.aud.-studerende med baggrunden HA(jur), HA(jur) i skat eller HD](http://studerende.au.dk/studier/fagportaler/businessadm/kandidaterhvervsoekonomi/studienaevnet-for-erhvervsoekonomi/referater/referater-kandidatstudienaevnet/moedenr6den2juli2009/#Punkt4)
6. Praktikordning – timebelastning i forhold til ECTS-belastning samt forlængelse af afleveringsfrist af rapport/seminar
7. Drøftelse af dispensationssag – cand.merc. i Marketing and Business Innovation
8. Godkendelse af ny cand.merc.-linje i Chinese Business
9. Eventuelt

**Til stede**

Lektor Erik Strøjer Madsen

Lektor Morten Rask

Lektor Per Madsen

Lektor Christian Waldstrøm

Professor Mogens Dilling-Hansen

Lektor Liselotte Madsen

BSc(B)-studerende Philip Bjerre Andersen

Stud.merc. Simon Preuthun Hartington

Stud.it. Maya Appelt Holm

HA-studerende Morten Gadgaard Nielsen

**Fraværende med afbud**

HA-studerende Thomas Maagaard Sørensen

**Desuden deltog**

Michael Udby Mejlgaard, Information og vejledning

Mikkel Rud Sørensen, Information og vejledning

Janne Højris Olesen, Uddannelseskvalitet og studienævnsbetjening

Charlotte Bak Svendsen, Uddannelseskvalitet og studienævnsbetjening

**Punkt 1: Meddelelser**

Erik Strøjer Madsen startede indledningsvis med at oplyse, at punkt 8, som angivet i dagsorden er godkendelse af ny cand.merc.-linje, ikke er en godkendelse af linjen, men en præsentation af et forslag til en ny linje.

**a) Studiemiljømidler 2012**

Dekanatet har ændret proceduren for tildelingen af de 1,6 mio. kr., som er bevilget til forbedring af det faglige studiemiljø på BSS, således at midlerne fordeles til studienævnene efter optjent STÅ med ansøgningsfrist den 18. juni 2012. Studienævnet for Erhvervsøkonomi er blevet tildelt 480.000 kr. Formanden har indsendt et forslag til dekanen (forslaget blev omdelt under mødet), hvor 218.400 kr. reserveres til en mentorordning for 1. semesterstuderende på HA med henblik på at reducere frafaldet. De resterende midler ønskes fordelt til ovenstående to institutter til at forbedre den faglige integration på institutterne efter institutsammenlægningerne.

**b) Tilbud om gennemførelsessamtaler**

Information og vejledning har udsendt brev til de studerende, der er mere end 1 år studietidsforsinket og tilbudt dem en samtale vedrørende deres studieforløb. For HA samt cand.merc. drejer det sig om 358 studerende.

**c) Tidligere offentliggørelse af eksamen på HA-studierne**

Eksamensplanerne for udvekslingsstuderende på bachelor for vinter 2012/13 vil blive fremrykket og offentliggjort i august. Det forventes, at eksamensplanerne for HA for sommereksamen 2013 kan offentliggøres i december. Per Madsen tilkendegav, at det ikke bør tillades, at udprøvning i fag, der udbydes til både udvekslingsstuderende og fuldtidsstuderende, sker ved en fælles eksamen i december, både fordi det generer undervisningen i andre fag, men også fordi undervisningen som oftest endnu ikke er afsluttet.

**d) Dimissionshøjtidelighed**

Dimissionshøjtideligheden for kandidatstudierne er fastlagt til fredag den 5. oktober 2012 fra kl. 15.00 til 17.30. Højtideligheden vil blive afholdt i den nye S-bygning sammen med cand.merc.(jur.)- og cand.ling.merc.-studerende.

**e) Udbuddet af valgfag for efteråret 2012**

Oversigter over aflyste og oprettede fag på henholdsvis HA og cand.merc. blev omdelt på mødet. Generelt bliver valgfag med under 15 tilmeldinger nedlagt. På HA er der aflyst 2 valgfag, og på cand.merc. er der aflyst 15 valgfag. Der var en kortere dialog omkring mulighederne for at have et fælles udbud af valgfag med øvrige studier. Dette forudsætter dog, at fagene enkeltvis godkendes i de studienævn, som ønsker at udbyde fagene. Der blev stillet forslag om at have en database, hvor studerende kan se tidligere godkendte fag, som det allerede er muligt for studerende, der tager på udveksling. Dette kan samtidig suppleres med godkendelse af fag, som af linjekoordinatorerne bliver udpeget som interessante og relevante fag for cand.merc.-studerende.

**Punkt 2: Definition af en normalside**

(bilag: Defintion af en normalside)

Formanden fremlagde et forslag til definition af en normalside i forbindelse med kandidatafhandlingen. Forslaget tager udgangspunkt i et udkast fra Morten Rask samt i institutternes vejledninger angående kandidatafhandlingen. Det foreslås, at appendix ikke er en del af afhandlingen, men kun er til dokumentation, samt at overskridelse af de fastsatte antal anslag alene godkendes af vejleder, og ikke som hidtil af linjekoordinator.

Studienævnet besluttede, at en normalside er 2200 anslag uden mellemrum samt at det maksimale antal sider for henholdsvis kandidat- og bachelorafhandling angives i antal anslag, heri indgår tabeller eller lignende ikke, da de kan gemmes i billed-format. Med disse ændringer samt enkelte sproglige ændringer blev forslaget godkendt.

For kandidatafhandlingen må individuelle afhandlinger max være på 132.000 anslag uden mellemrum svarende til ca. 60 sider, mens afhandlingen skrevet af to studerende max må være på 198.000 anslag uden mellemrum svarende til ca. 90 sider.

For bachelorafhandlingen skrevet af henholdsvis 1, 2, 3 og 4 studerende gælder følgende:

1 studerende – 110.000 anslag uden mellemrum, hvilket ca. svarer til 50 sider

2 studerende – 154.000 anslag uden mellemrum, hvilket ca. svarer til 70 sider

3 studerende – 187.000 anslag uden mellemrum, hvilket ca. svarer til 85 sider

4 studerende – 220.000 anslag uden mellemrum, hvilket ca. svarer til 100 sider

Ovenstående gælder for afhandlinger tilmeldt efter 1. september 2012.

Ændringen i vejledningerne vil blive sendt ud til studienævnets medlemmer til endelig godkendelse.

**Punkt 3: Vurderingskriterier for kandidatafhandlingen**

(bilag: udkast til Vurderingskriterier for kandidatafhandlingen)

Formanden har udarbejdet et udkast til vurderingskriterier for kandidatafhandlingen på baggrund af et udkast fra Frank Thinggaard, som er brugt i forbindelse med afhandlingen på cand.merc.aud.-studiet samt fundet inspiration i andre uddannelsers regler angående kandidatafhandlingen.

Studienævnet havde bl.a. følgende indvendinger til udkastet:

Den sidste sætning under ”det mundtlige forsvar”; ”*Det forventes, at fokus for forsvaret rækker ud over selve afhandlingen, og at den studerende demonstrerer evnen til at sætte resultaterne i et større perspektiv samt reflektere over alternative metoder eller procedurer.*” skal omformuleres, således at det i stedet fremgår, at det forventes, at den studerende sætter afhandlingens resultater i et større perspektiv.

Det skal være mere klart, hvad der skal til for at opnå henholdsvis karakteren 2 og karakteren 12, således at forskellen mellem karaktererne også træder tydeligere frem.

Formanden vil på baggrund af kommentarerne fra studienævnet færdiggøre vurderingskriterier for kandidatafhandlingen, som for fremtiden vil være at finde i en fagbeskrivelse sammen med de øvrige retningslinjer for kandidatafhandlingen.

**Punkt 4: Karakterfordeling for fag på bachelor og kandidat**

(bilag: Eksamensresultater vinter 2011-12 samt Eksamensresultater for HA-etik)

Formanden fremlagde eksamensresultater for vinter 2011-12, som dækker over ca. 20.000 karakterer og redegjorde for den samlede oversigt. Der er en stor spredning i gennemsnitskaraktererne for de forskellige fag fra et gennemsnit på 1 til 10. Karaktererne for bachelorfagene er generelt lavere end for kandidatfagene, ligesom der er en højere dumpeprocent på bachelorfagene. Selvom der ikke efterstræbes en bestemt karakterfordeling for de enkelte fag, er det dog tydeligt, at de enkelte undervisere anvender karakterskalaen forskelligt, ligesom eksamensformerne også har stor betydning for karakterniveauet.

Faget Matematik har en dumpeprocent på 69%, hvilket formodes at skyldes gymnasiereformen, hvorefter det er blevet nemmere at bestå faget Matematik B. Der var stemning for at afvente næste års resultater for det pågældende fag og se, om resultaterne forbedres.

Studienævnet vil for fremtiden følge udviklingen af karaktergennemsnittene for de forskellige fag for at sikre tilliden til eksamensevalueringen og dermed kvaliteten af uddannelserne. Specifikt blev det foreslået at notere karaktergennemsnit på de forskellige HA-toningers fag, så underviserne også kan følge med i udviklingen for deres toning i forhold til de øvrige toninger.

Christian Waldstrøm meddelte, at han er i gang med at kigge på HA-etik.

Formanden vil tillige præsentere resultaterne for linjekoordinatorerne på cand.merc.

**Punkt 5: Godkendelse af særlige studieordninger for cand.merc.aud.-studerende med baggrunden HA(jur), HA(jur) i skat eller HD**

(bilag: Særlige studieordninger på cand.merc.aud. fra optag 2012)

Juridisk Institut, som er ansvarlig for den juridiske del af cand.merc.aud., ønsker, at de studerende, der har taget fag på deres adgangsgivende uddannelse, som ækvivalerer Skatteret I på cand.merc.aud.-studiet, for fremtiden skal tage faget *Virksomhedsordningen og Skatteregnskabet* i stedet for *Skatteretligt Responsumskrivning*, da den nuværende ordning giver for store hold på sidstnævnte fag.

Samtidig skal studerende, som har taget fag på deres adgangsgivende uddannelse, der ækvivalerer Selskabsret på cand.merc.aud.-studiet, for fremtiden tage faget *Skatteretligt Responsumskrivning* i stedet for *Virksomhedsordningen og Skatteregnskabet.*

Studienævnet godkendte de nye studieordninger, som træder i kraft fra optaget 2012.

**Punkt 6: Praktikordning – timebelastning i forhold til ECTS-belastning samt forlængelse af afleveringsfrist af rapport/seminar**

Studenterrepræsentanter uddelte på mødet forslag til ny ECTS-belastning på praktikordningen. Forslaget indeholder følgende ændringer:

Praktikophold til *10 ECTS* ændres fra min. 400 timer til min. 296 timer svarende til 2 måneders fuldtidsarbejde. Krav til praktikseminaret ændres fra 15-20 sider til max. 20 sider.

Praktikophold til *15 ECTS* ændres fra min. 600 timer til min. 444 timer svarende til 3 måneders fuldtidsarbejde. Krav til praktikseminaret ændres fra 20-25 sider til max. 25 sider.

Forslaget blev godkendt af studienævnet og er gældende for praktikophold påbegyndt efter 1. september 2012.

Der var ikke stemning for at ændre afleveringsfrist for praktikseminar samt rapport fra 1 måned til 2 måneder.

**Punkt 7: Drøftelse af dispensationssag – cand.merc. i Marketing and Business Innovation**

(bilag: mail fra Mogens Dilling-Hansen)

To studerende fra cand.merc.-linjen i Marketing and Business Innovation har søgt om at erstatte det obligatoriske fag Advanced Innovation på 3. semester med valgfaget Company Project fra samme linje, da de studerende ønskede at komme i praktik på deres 3. semester. Der er indstillet til at give et afslag begrundet i, at et obligatorisk fag ikke kan erstattes af et valgfag fra samme linje, da der skal være under 30% fagoverlap mellem obligatoriske fag og valgfag, hvilket udelukker fagoverlap.

Mogens Dilling-Hansen begrundede det obligatoriske fag på 3. semester med, at der på linjen er progression i innovationsfagene. Denne struktur gør det svært for de studerende, som måtte ønske at bruge 3. semester til et rent valgfagssemester, fx i forbindelse med praktikophold.

Der var i studienævnet ikke stemning for at imødekomme dispensationsansøgningen. Det blev i stedet foreslået at lægge progressionen på 2. semester ved at have kvartalsstruktur som på flere af de øvrige cand.merc.-linjer.

**Punkt 8: Præsentation af forslag til ny cand.merc.-linje i Chinese Business**

(bilag: beskrivelse af den nye linje af Jakob Arnoldi)

Jakob Arnoldi uddelte yderligere materiale om linjen, herunder om linjens faglige udgangspunkt samt fordele ved en eventuel linje inden for fagområdet, samt redegjorde for forslaget. Formålet med linjen vil være at give kandidater perspektiver og strategiske værktøjer til at samarbejde med virksomheder i Kina, uanset om samarbejdet foregår i eller uden for Kina. Linjen vil give studerende viden og indsigt angående vigtige aspekter af kinesisk handel, herunder viden om og indsigt i Kina’s økonomi, kultur, lovgivning inden for handel, ledelse generelt, god selskabsledelse samt politik.

Idet linjen er tværfaglig vil 15 ECTS af linjens obligatoriske fag (Approaches to Contemporary Asia samt China’s Political Institutions) blive udbudt af ARTS.

Linjen følger den normale linjestruktur på cand.merc., dog foreslås det, at praktikophold til enten 10 eller 20 ECTS på 3. semester er obligatorisk.

Det blev foreslået, at man skulle se, om der var interesse for fagområdet, ved at udbyde en fagpakke inden for området. Hertil oplyste Jakob Arnoldi, at der i de seneste år med undtagelse af efteråret 2012 har været stor interesse (over 30 studerende) for et valgfag inden for området.

Det blev besluttet, at studienævnet igen vil se på muligheden for at udbyde linjen, når følgende kriterier vurderes opfyldt; det er blevet undersøgt, hvorvidt der eksisterer et jobmarked for kandidaterne, og hvorvidt der er interesse for at blive optaget på en linje i Chinese Business; samt at der findes et fagligt forskningsmiljø for linjen.

Formanden vil desuden i løbet af efteråret 2012 høre, hvad cand.merc.-aftagerpanelets holdning er til forslaget om en ny linje inden for Chinese Business.

**Punkt 9: Eventuelt**

Mogens Dilling-Hansen meddelte, at han udtræder af studienævnet, da han fra 1. august 2012 ikke længere er ansat på AU Herning..

Det blev foreslået, at der som afslutning på hvert studienævnsmøde gives en opsummering af de anliggender, som der ønskes opfølgning på. Studienævnet var positivt stemt over for forslaget. Formanden oplyste, at case competition og Specialpædagogisk støtte (SPS) (som skal sikre, at studerende med en fysisk eller psykisk funktionsnedsættelse kan gennemføre deres uddannelse på lige fod med andre) vil være på dagsorden i fremtiden. Christian Waldstrøm oplyste, at han ville give en orientering om bachelorprojektdag på kommende studienævnsmøde.

Indsigelsesfristen er 30 dage fra referatets udsendelse. Herefter vil referatet blive betragtet som godkendt.

Med venlig hilsen

Erik Strøjer Madsen

Formand for studienævnet

Charlotte Bak Svendsen

Referent